ઘરેલું હિંસા, છેડતી, બળાત્કાર, કિડનેપિંગ જેવા ગુનાઓથી બચવા મહિલાઓએ સેલ્ફ ડિફેન્સની તાલીમ જરૂર લેવી જોઇએ એ વાત પર તેઓ વિશેષ ભાર મૂકે છે. સ્ત્રી નાજુક જરૂર છે પણ નબળી નથી. વખત આવ્યે પરિવાર અને પોતાની રક્ષા કરવા માટે સેલ્ફ ડિફેન્સ જરૂરી છે. તેઓ દૃઢપણે માને છે કે જો શાળાના અભ્યાસક્રમમાં જ ડિફેન્સની તાલીમ આપવામાં આવે તો છોકરીઓમાં અભ્યાસની સાથે સાથે નીડરતા, સાહસિકતા અને પોતાની સુરક્ષા કરવાની ભાવના જાગૃત થશે. અને આ પ્રકારનો અભ્યાસક્રમ મહિલાઓ પ્રત્યે થતા અપરાધો પણ ઘટાડશે. એમણે એમની નોકરી દરમિયાન નિરીક્ષણ કર્યું કે મહિલાઓમાં ખાસ કરીને દારૂની હેરાફેરી અને નાની મોટી ચોરી જેવા ગુનાઓનું પ્રમાણ વધુ જોવા મળે છે. એની પાછળનું કારણ ગરીબી, નિરક્ષરતા અને પરિવારનું ભરણ-પોષણ કરવાની જવાબદારી મુખ્ય હોય છે. પણ ગુનો એ ગુનો છે. એને ચલાવી લેવાય નહીં, એટલે આવી મહિલાઓને ગુનાખોરીથી પાછી વાળી સમાજમાં પુન:સ્થાપિત કરવાના ભાગરૂપે પોલીસ વિભાગ તરફથી વિવિધ તાલીમ દ્વારા તેઓમાં વિશ્ર્વાસ પેદા કરી શકે એ પ્રકારના પ્રયત્નો કરવામાં આવે છે. જેથી આવી મહિલાઓ પોતાનું સામાજિક જીવન સરળ અને સુખી રીતે જીવી શકે.